Odbory a zamestnávatelia sa ani tento rok nedohodli na minimálnej mzde
Pondelkové rokovania sa skončili nedohodou. Minimálnu mzdu tak aj tento rok stanoví Vláda SR.
Odborári sa nevzdávajú svojej predstavy dostať minimálnu mzdu z dnešných 520 eur na budúci rok na 635 eur. Zamestnávatelia sú ochotní súhlasiť so zvýšením na 552 eur.
"Makroekonomické ukazovatele hovoria v prospech zvyšovania minimálnej mzdy. Aj v prípade parity kúpnej sily vo vzťahu k minimálnej mzde je SR v rámci EÚ na šiestom mieste odzadu. Za Slovenskom je len Chorvátsko, Maďarsko, Rumunsko, Lotyšsko a Bulharsko. Minimálna mzda má i ochrannú funkciu voči zamestnancom," uviedla viceprezidentka KOZ Monika Uhlerová.
"Na konci tohto alebo začiatkom budúceho roka dôjde k zníženiu objednávok, na čo my budeme reagovať znižovaním počtu zamestnancov a žiadna z politických strán nebude nadšená pred voľbami, že sa spustí v niekoľkých firmách hromadné prepúšťanie práve pre to, že zvýšené náklady nebudú firmy schopné premietnuť do cien svojich výrobkov a služieb," namieta viceprezident Asociácie zamestnávateľských zväzov a združení SR Rastislav Machunka.
"Argumenty zamestnávateľov o krízach, rušení miest, to počúvame pravidelne. Pokiaľ je rast ekonomiky nad tri percentá nemôže byť žiadny problém s rastom platov," podotkol Magdoško. V ekonomike podľa neho nie sú žiadne náznaky krízy.
"Slovensko stráca konkurencieschopnosť. Vláda za posledných päť rokov schválila zvýšenie minimálnej mzdy o 42 percent, avšak priemerná mzda rástla len o 22 percent," dodáva Pavol Prepiak z Asociácie priemyselných zväzov. Podľa firiem by teda mal vývoj minimálnej mzdy reflektovať stav ekonomiky.
Keďže odbory a zamestnávatelia sa nedohodli v termíne do 15. júla. Na ťahu je minister práce, sociálnych vecí a rodiny Ján Richter. Ten má čas na predloženie svojho návrhu do konca júla. Schvaľovať ho opäť budú zástupcovia zamestnancov a zamestnávateľov. Ak ani do konca augusta nedôjde k dohode, o minimálnej mzde pre budúci rok na jeseň administratívne rozhodne Vláda SR.